Predkladacia správa

Ministerstvo spravodlivosti Slovenskej republiky predkladá na rokovanie vlády Slovenskej republiky návrh zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a menia a dopĺňajú niektoré zákony.  
 
Predkladaný materiál je iniciatívnej povahy a vychádza z Programového vyhlásenia vlády Slovenskej republiky. 
 
Účelom navrhovanej právnej úpravy je vykonať základné zákonné opatrenia v systéme súdnictva v záujme obnovenie dôvery v spravodlivosť a súdy. 
 
Na tieto účely sa posilňuje verejná občianska kontrola ako legitímny a efektívny nástroj na kontrolu výkonu súdnej moci (napr. verejné výberové konania, verejné justičné skúšky, zverejňovanie súdnych rozhodnutí na internete). Nanovo sa nastavujú vzťahy medzi orgánmi správy súdov, vrátane predsedov súdov a súdmi a sudcami v záujme zabezpečenia efektívneho fungovania a spravovania súdov tak, aby právomoci orgánov správy súdov nemohli byť zneužívané na priame ani nepriame ovplyvňovanie rozhodovania sudcov (napr. prekladanie sudcov z kolégií do kolégií, zo senátu do senátu, posilnenie inštitútu náhodného prideľovania vecí, úprava niektorých kompetencií orgánov správu súdov a sudcovskej samosprávy). Súčasne sa návrhom zákona zamedzuje prelínaniu výkonnej a súdnej moci v podobe obsadzovania funkcií vo vláde a štátnej správe sudcami (napr. úprava prerušenia výkonu funkcie sudcu, stáže sudcov a pod.). Návrh zákona taktiež mení niektoré aktuálne inštitúty týkajúce sa odmeňovania sudcov v záujme odstránenia vnútornej korupcie na súdoch (napr. zrušenie odmien). 
 
Návrh zákona taktiež koriguje právnu úpravu justičných čakateľov s prihliadnutím na obnovenie princípu výberových konaní pri obsadzovaní voľných miest sudcov. Obnovuje sa nárok vyšších súdnych úradníkov na vykonanie justičnej skúšky. 
 
Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právnom Európskych spoločenstiev a Európskej únie.
 
Predkladaný návrh zákona nezakladá žiadne vplyvy na rozpočet verejnej správy a na podnikateľské prostredie, nevyvoláva sociálne vplyv, ani vplyvy na životné prostredie. Vplyvy na informatizáciu spoločnosti sa uvádzajú v doložke vybraných vplyvov.
 
Návrh zákona bol predmetom riadneho pripomienkového konania. Na rokovanie vlády Slovenskej republiky sa návrh zákona predkladá s rozpormi – Najvyšší súd Slovenskej republiky, Súdna rada Slovenskej republiky, Úrad pre normalizáciu, metrológiu a skúšobníctvo Slovenskej republiky.